b'\n_START_ARTICLE_\nSveriges flagg\n_START_PARAGRAPH_\nSvenske lover fastsl\xc3\xa5r at proporsjonene p\xc3\xa5 Sveriges nasjonalflagg skal v\xc3\xa6re i forholdet 10/16 (h\xc3\xb8yde / lengde). De indre (n\xc3\xa6rmest flaggstangen) bl\xc3\xa5 feltene skal v\xc3\xa6re i forholdet 4/5 (h\xc3\xb8yde / lengde), og de ytre feltene 4/9 (h\xc3\xb8yde / lengde). Korsets bredde skal v\xc3\xa6re halvparten av de bl\xc3\xa5 feltenes h\xc3\xb8yde._NEWLINE_Flaggets farger defineres i SFS 1983:826|f\xc3\xb6rordningen (1983:826) med riktlinjer f\xc3\xb6r f\xc3\xa4rgnyanserna i Sveriges flagga. Fargene defineres i henhold til NCS fargesystem som f\xc3\xb8lger: Gult: NCS 0580-Y10R, bl\xc3\xa5tt: NCS 4055-R95B.\n_START_SECTION_\nUnionen med Norge\n_START_PARAGRAPH_\nDen 7. mars 1815 ble det fastsatt et felles orlogsflagg for Sverige og Norge. Dette var identisk med det tidligere svenske orlogsflagget, med unntak av at det i kantonen (det \xc3\xb8vre hj\xc3\xb8rnet n\xc3\xa6rmest stangen) var satt inn et r\xc3\xb8dt felt med et diagonalt hvitt kors. Dette var ment \xc3\xa5 symbolisere Norge, med de samme fargene som Danneborg, landets tidligere flagg i unionen med Danmark. Utformingen var foresl\xc3\xa5tt av den norske statsminister Peder Anker. I 1818 ble det innf\xc3\xb8rt et felles handelsflagg for begger riker, med samme utforming som unionsorlogsflagget, men rettsk\xc3\xa5ret._NEWLINE_Kort tid etter kom andre bestemmelser som sa at orlogsflagget ogs\xc3\xa5 skulle benyttes for fart\xc3\xb8yer og bygninger som tilh\xc3\xb8rte los-, toll- og postvesen, men med deres respektive symboler i gull p\xc3\xa5 et hvitt felt midt i det gule korset. Fart\xc3\xb8yer som postverket leide for \xc3\xa5 f\xc3\xb8re post kunne f\xc3\xb8re det svenske flagget med splitt, men uten gul tunge._NEWLINE_De f\xc3\xb8rste unionsflaggene var d\xc3\xa5rlig likt i begge land, og s\xc3\xa6rlig i Norge, fordi de s\xc3\xa5 klart var mer svenske enn norske. I mellomtiden hadde Norge i 1821 f\xc3\xa5tt sitt eget handelsflagg, identisk med det n\xc3\xa5v\xc3\xa6rende. Men orlogsflagget m\xc3\xa5tte i henhold til Norges Grunnlov v\xc3\xa6re et unionsflagg._NEWLINE_Da Kong Oscar I kom p\xc3\xa5 tronen i 1844, var hans \xc2\xabmorgengave\xc2\xbb til det norske folk nye unionsflagg og unionsv\xc3\xa5pen som markerte likestillingen mellom de to rikene. I begge lands flagg, b\xc3\xa5de handels- og orlogsflaggene, ble det samme unionsmerket satt inn i kantonen. Det besto av fargene fra begge lands flagg, sammenstilt i et felt delt av to diagonaler. Unionsflaggene ble innf\xc3\xb8rt for begge land ved kongelig resolusjon av 20. juni 1844._NEWLINE_Utformingen im\xc3\xb8tekom det norske \xc3\xb8nsket om eget orlogsflag og symbolsk likestilling, og det ble derfor godt mottatt i Norge. Men i Sverige m\xc3\xb8tte den motb\xc3\xb8r. Unionsmerket kunne minne om en matrett som var popul\xc3\xa6r i begge land, en sildesalat. Navnet \xc2\xabsillsalladen\xc2\xbb ble f\xc3\xb8rst brukt i Sverige som en nedsettende betegnelse, og opphavsmannen skal ha v\xc3\xa6rt C. O. Brakel, som lanserte det under en tale i Riddarhuset._NEWLINE_Mens unionsmerket ble fjernet fra Norges handelsflagg i 1899, ble \xc2\xabsillsalladen\xc2\xbb beholdt i alle svenske flagg til unionsoppl\xc3\xb8sningen.\n_START_SECTION_\nUnionsoppl\xc3\xb8sningen\n_START_PARAGRAPH_\nVed \xc2\xabkunglig f\xc3\xb6rordning\xc2\xbb av 27. oktober 1905 ble det bestemt at fra 1. november samme \xc3\xa5r skulle det i stedet for unionsmerket innf\xc3\xb8res et bl\xc3\xa5tt felt. Nevnte dag, kl. 9 om morgenen, ble det nye flagget heist under kanonsalutt fra svenske festninger. Det nye \xc2\xabrene\xc2\xbb svenske flagget ble ogs\xc3\xa5 heist fra en mengde fart\xc3\xb8yer og bygninger mens kirkeklokkene ringte og skipsfl\xc3\xb8ytene bl\xc3\xa5ste honn\xc3\xb8r. De forel\xc3\xb8pige bestemmelsene om rene flagg ble stadfestet gjennom \xc2\xabLag ang\xc3\xa5ende rikets flagga\xc2\xbb av 22. juni 1906. Da ble de n\xc3\xa5v\xc3\xa6rende fargene bestemt. Bl\xc3\xa5fargen skulle v\xc3\xa6re \xc2\xabljust mellanbl\xc3\xa5\xc2\xbb, betydelig lysere enn den tidligere fargen.'